Byrådsmedlem Hans Skou (V) vil have partifælle til at presse på for at få Rigsarkivet til at lave læsesal i Aarhus - og for at få AGFs og mange andre af byens foreninger og virksomheders arkiver tilbage fra Viborg.

Annonce

»Det kan ikke være rigtigt, at rigsarkivaren efter fire - fem måneder stadig ikke har kunnet give en pris på, hvad det vil koste at lave en læsesal i Aarhus, hvor studerende, forskere og historisk interesserede kan læse i arkivalier fra Statens Arkiver.«

Sådan lyder det fra byrådsmedlem Hans Skou (V).

»Jeg vil nu tage kontakt til Christiansborg - til Jakob Ellemann og måske også til kulturminister Bertel Haarder - for at se, om vi ad den vej kan presse en løsning igennem,« siger Hans Skou.

Annonce

Læsesal på Statsbiblioteket

Efter at Erhvervsarkivet blev lukket for et halvt års tid siden og dets arkivalier flyttet til Landsarkivet i Viborg, er der ikke længere mulighed for at studere arkivalier i Aarhus.

»Det er uholdbart, at landets næststørste by med landets næststørste universitet ikke har den mulighed længere. Universitetet er velvillig overfor at gå med i en løsning og byen vil selv spille med. Så burde det da kunne lade sig gøre - og i det mindste burde rigsarkivaren kunne komme med et bud på, hvad det vil koste at etablere en læsesal, der lever op til Rigsarkivets krav om sikkerhed,« siger Hans Skou, der mener, at Statsbiblioteket vil være det naturlige sted at etablere sådan en læsesal.

Annonce

»Det store arkivtyveri«

I forbindelse med flytningen af Erhvervsarkivet er arkiver fra hundredevis af århusianske foreninger og virksomheder røget med til Viborg, og rigsarkivaren er ikke umiddelbart til sinds at levere dem tilbage til Stadsarkivet på Dokk1. Blandt andre AGF og Hustømrene A/S er rasende over, at deres historie ikke længere findes her i byen, hvor den er let at komme til.

Også avisens billedarkiv er røget med til Viborg. Det betyder, at Stadsarkivets arbejde med at digatilisere en halv million fotos, der dokumenterer byens historie siden 1925, er gået i stå.

»Det er helt urimeligt, at rigsarkivaren tager en masse arkiver, der er afleveret til Stadsarkivet og dets forgænger som gidsel. De ting skal tilbage til Aarhus. Ellers risikerer vi, at foreninger og virksomheder i fremtiden vælger at lade være med at aflevere deres arkiver - med risiko for at de så går tabt for eftertiden,« siger Hans Skou, der også vil bede sine partifæller på Christiansborg om at hjælpe med at skaffe en løsning på den side af sagen.

Helt let bliver det næppe.

Borgmesteren, kulturrådmanden og det samlede byråd har tidligere appelleret til rigsarkivaren om at finde en løsning. Og i Folketinget har SFs Jonas Dahl sidste år haft kulturministeren i samråd for at finde en århusiansk læsesalsløsning.